Na osnovu člana 21a. Zakona o zaštiti ličnih podataka („Službeni glasnik Bosne i Hercegovine“ broj: 49/06, 76/11 i 89/11), člana 94. Zakona o osnovnom odgoju i obrazovanju („Službene novine Kantona Sarajevo“ broj: 23/17, 33/17, 30/19, 34/20, 33/21) i člana 106. Pravila JU OŠ „ŠIP“ Sarajevo, Školski odbor JU OŠ “ŠIP” Sarajevo na 23. sjednici održanoj dana 07.03.2023. godine *donosi*:

# PRAVILNIK

**o korištenju sistema video nadzora**

# u JU OŠ „ŠIP“ Sarajevo

**I OPĆE ODREDBE**

# Član 1.

1. Ovim Pravilnikom uređuje se provođenje Zakona o zaštiti ličnih podataka (u daljem tekstu: Zakon) u JU OŠ „ŠIP“ Sarajevo (u daljem tekstu Škola) odnosno zašita ličnih podataka prikupljenih putem sistema video nadzora.
2. Pravilnikom se definiše svrha i obim podataka koji se prikupljaju, način i vrijeme čuvanja te upotreba snimljenih podataka, zaštita prava učenika i ostalih korisnika usluga Škole, radnika i svih drugih osoba koji se nađu u Školi te postavljanje oznaka za video nadzor.
3. Ovaj Pravilnik primjenjuje se na odgovarajući način u skladu sa zakonskim i podzakonskim propisima kojima se uređuje i reguliše zaštita ličnih podataka i provođenja sistema video nadzora.

# II SVRHA VIDEO NADZORA

**Član 2.**

1. Video nadzor omogućava praćenje događaja u područjima nadziranja s udaljenog i skrivenog mjesta. Nadgledanje se provodi putem monitora, a događaji se snimaju na uređaj za pohranu slika s mogućnošću njihovog pregledavanja u određenom vremenskom razdoblju.
2. Cilj uspostavljanja video nadzornog sistema je poboljšanje uvjeta izvođenja nastave u školi, sprečavanje maloljetničke delinkvencije i nasilja te preventivno djelovanje kroz psihološki utjecaj na treće osobe koje se kreću u okruženju škole s ciljem lošeg utjecaja na učenike.
3. Sistem video nadzora, uz navedeno u stavu 2. ovog člana, koristi se i za sprječavanje protupravnih radnji usmjerenih prema školskoj imovini od krađe, oštećenja, uništenja i slično.
4. Snimke koje su snimljene sistemom video nadzora mogu se isključivo koristiti za navedeno u stavu 2. i 3. ovog člana.

# III OBIM, NAČIN I VRIJEME ČUVANJA PODATAKA

**Član 3.**

(1)Sistem video nadzora snima isključivo prostor Škole i to:

**Vanjski prostor:**

-kamera br. 1: prostor ispred ulaza u školu tj. Stepenište škole

-kamera br. 2: prostor ispred škole i prolaza prema produženom boravku

-kamera br. 3: prostor ispred škole tj. Ispred kabineta br. 1,2 i 3

-kamera br. 4: bočni dio škole tj. plastenik

-kamera br.5: bočni dio škole i prolaz uz stepenice prema terenu za košarku

-kamera br. 6: prostor iza škole i kod kabineta informatike

-kamera br. 7: prostor iza škole, ispod prozora kabineta informatike

-kamera br. 8: prostor iza škole, ispod prozora od laboratorije

-kamera br. 9: prostor iza škole, ispod prozora od zbornice i kancelarija

-kamera br. 10: bočni dio škole

-kamera br. 11: ulaz u salu sa bočne strane

- kamera br. 12: plato ispred škole kod ulaza u garažu

-kamera br. 13: prostor ispred škole i samog ulaza u garažu

-kamera br. 14: prostor ulaza u školu iz garaže i atomskog skloništa

 **Unutrašnji prostor**:

-kamera br.1 i 2: prostor na I spratu, ulaz prema zbornici, kancelarijama i biblioteci

-kamera br.3: prostor na prizemlju i ulazu u salu i kantinu

-kamera br. 4: prostor iznad sale (galerija I)

-kamera br. 5: prostor na drugom spratu, u hodniku kod kabineta historije i engleskog jezika

-kamera br.6: prostor ispred svlačionica i kabineta nastavnika tjelesnog odgoja

-kamera br. 7: galerija iznad sale i prozori u Sali

-kamera br. 8: drugi dio hodnika ispred svlačionica i drugog ulaza u salu

-kamera br. 9: prostor u portirnici tj. sami ulaz u portirnicu

-kamera br. 10 i 11: pokrivaju prostor ulaza i izlaza u garažu

-kamera br. 12: prostor ispred toaleta i ulaza koji koristi domar škole (mali hodnik)

-kamera br. 13: mali hodnik na I spratu kod kancelarija i prolaza prema tribinama

-kamera br. 14: prostor ispred portirnice i samog ulaza u školu

-kamera br.15: prostor ispred kabineta muzičke kulture i ulaza ispred muškog i ženskog taolaeta na II spratu.

-kamera br. 16: hodnik na II spratu ispred toaleta

-kamera br. 17: tribine i hodnik iznad sale

-kamera br.18: prostor na prizemlju i hodnik prema produženom boravku i kabinetu br. 3

-kamera br. 19: hodnik na prvom spratu i ulaz u biblioteku.

-kamera br. 20: prostor tj. hodnik kod produženog boravka i bočni ulaz u školu

-kamera br. 21: prostor ispred lifta na -1 tj. ulaz u školu iz garaže

-kamera br. 22: prostor ispred ulaza kotlovnicu i mali hodnik na II spratu

-kamera br. 23: prostor na I spratu i bočni ulaz u školu sa terena za košarku (izlaz i ulaz za veliki odmor)

-kamera br. 24: prostor na II spratu tj. hodnik prema kabinetima: BHS, matematike i likovne kulture (bočni ulaz u školu uz stepenice)

-kamera br. 25: prostor ispred zbornice i kancelarija sekretara, direktora i pedagoga

-kamera br. 26: hodnik na I spratu ispred muškog i ženskog toaleta

-kamera br. 27: prostor na galeriji u sali tj.

-kamera br. 28: prostor na prizemlju i prolaz prema kantini i ulaz u školu iz garaže

-kamera br. 29: prostor ulaza u školu na drugom spratu uz stepenice

-kamera br. 30: prostor ispred kotlovnice i sobe za odmor nastavnog osoblja i uposlenika škole

-kamera br. 31: prostor u malom hodniku ispred učionica br. 1 i 2 i ulaza u muški i ženski toalet

1. Snimljeni podaci snimaju se na video snimaču najduže 30 dana od dana nastanka, a nakon navedenog roka snimci se trajno brišu.
2. U slučaju opravdane potrebe, a u svrhu dokazivanja direktor može u svakom pojedinačnom slučaju odlučiti da se podaci čuvaju duže od vremena navedenog u stavu 2. ovog člana, a na način i najduže kako je to navedeno u stavu 4. ovog člana.

# ZAŠTITA PRAVA UČENIKA, RADNIKA I SVIH DRUGIH OSOBA KOJE SE NAĐU U ŠKOLI

**Član 4.**

1. Lični podaci svih kategorija lica obuhvaćenih sistemom video nadzora čuvaju se na način propisan zakonom, ovim Pravilnikom i Planom sigurnosti ličnih i povjerljivih podataka.
2. Direktor škole je dužan na vidnom mjestu istaći obavještenja o vršenju video nadzora i kontakt putem kojeg se mogu dobiti pojedinosti o video nadzoru.

# Član 5.

Direktor škole, kao ni bilo koja druga osoba, ne smije koristiti podatke o osobama prikupljene sistemom video nadzora izvan njihove zakonske namjene, a raspolaganje snimcima dopušteno je samo direktoru škole.

# IV PRELAZNE I ZAVRŠNE ODREDBE

**Član 6.**

O prigovorima po osnovu korištenja video nadzornog sistema odlučuje Školski odbor. Školski odbor dužan je u roku od 15 dana, od dana prijema prigovora, donijeti odluku o prigovoru po osnovu korištenja video nadzornog sistema, uz predhodno pribavljanje mišljenja Direktora Škole.

# Član 7.

Autentično tumačenje ovog Pravilnika daje isključivo Školski odbor.

# Član 8.

Ovaj Pravilnik stupa na snagu danom usvajanja od strane Školskog odbora.

 Broj: 497/23

Sarajevo,07.03. 2023. godine

 Predsjednik Školskog odbora:

 Irhad Čovrk